Par Rīgas domes 2025. gada \_\_. \_\_\_\_\_\_\_ saistošo noteikumu Nr. \_\_ “Par laika ierobežojumu uguņošanas ierīču un skatuves pirotehnisko izstrādājumu izmantošanai Rīgā” projekta nodošanu publiskai apspriedei

Izdoti saskaņā ar Pirotehnisko

izstrādājumu aprites likuma 17. panta piekto daļu

**Paskaidrojuma raksts Rīgas domes \_\_\_\_\_\_\_\_ saistošajiem noteikumiem Nr. \_\_\_\_\_ “Par laika ierobežojumu uguņošanas ierīču un skatuves pirotehnisko izstrādājumu izmantošanai Rīgā”**

|  |
| --- |
| **1. Mērķi un nepieciešamības pamatojums, tostarp raksturojot iespējamās alternatīvas, kas neparedz tiesiskā regulējuma izstrādi**Saskaņā ar Pašvaldību likuma 4. panta pirmās daļas 6. un 14. apakšpunktu, pašvaldības autonomā funkcija ir gādāt par iedzīvotāju veselību un piedalīties sabiedriskās kārtības un drošības nodrošināšanā. Savukārt, pamatojoties uz Pirotehnisko izstrādājumu aprites likuma 17. panta piekto daļu, attiecīgā pašvaldība ir tiesīga izdot saistošos noteikumus, ierobežojot uguņošanas ierīču un skatuves pirotehnisko izstrādājumu izmantošanas vietu un laiku, nosakot administratīvos sodus par saistošo noteikumu pārkāpšanu. Saistošo noteikumu mērķis ir nodrošināt mieru un drošību Rīgas valstspilsētas pašvaldības administratīvajā teritorijā nakts stundās, ierobežojot pirotehnisko izstrādājumu izmantošanu. Tas aizsargās iedzīvotāju veselību un labklājību, bērnu tiesības, dzīvnieku labklājību un sabiedrisko kārtību.Pašvaldībā regulāri tiek saņemtas iedzīvotāju sūdzības par naktsmiera traucēšanu saistībā ar trokšņošanu nakts stundās. Trokšņa nekontrolēta iespējamība būtiski ietekmē iedzīvotāju tiesības dzīvot labvēlīgā vidē, kas savukārt iekļaujas Latvijas Republikas Satversmes 111. pantā nostiprināto tiesību uz veselības aizsardzību tvērumā. Regulāri trokšņa radīti miega traucējumi ietekmē cilvēka veselību, kā arī dzīves kvalitāti un labsajūtu, un netieši ietekmē cilvēka ikdienu – darba spējas un sociālo kapacitāti. Miega traucējumi īpaši ietekmē bērnu veselību, jo tie var radīt problēmas ar koncentrēšanos, mācīšanos un emocionālo stabilitāti, kā arī palielināt risku saslimt ar dažādām fiziskām un garīgām slimībām. Bērnu tiesību aizsardzības likuma 6. panta pirmā un otrā daļa nosaka, ka tiesiskajās attiecībās, kas skar bērnu, bērna tiesības un intereses ir prioritāras. Visām darbībām attiecībā uz bērnu neatkarīgi no tā, vai tās veic valsts vai pašvaldību institūcijas, sabiedriskās organizācijas vai citas fiziskās un juridiskās personas, kā arī tiesas un citas tiesībaizsardzības iestādes, prioritāri ir jānodrošina bērna tiesības un intereses. Šīm personām jāievēro bērna labākās intereses visās darbībās, kas tieši vai netieši skar vai var skart bērnu. Pasaules Veselības organizācija ir veikusi vairākus pētījumus par miega traucējumu ietekmi uz veselību. Pasaules Veselības organizācijas tehniskajā sanāksmē par miegu un veselību tika apspriesti ilgtermiņa miega traucējumu efekti, tostarp miega trūkuma saistība ar hroniskām slimībām, piemēram, sirds un asinsvadu slimībām, diabētu un depresiju. Sanāksmē secināja, ka ilgstoši miega traucējumi var būtiski ietekmēt veselību.[[1]](#footnote-1)Eiropas Vides aģentūras ziņojums par trokšņa ietekmi uz veselību Eiropā norāda, ka ilgstoša trokšņa iedarbība var izraisīt miega traucējumus, kas savukārt var veicināt sirds un asinsvadu slimības, hipertensiju un kognitīvos traucējumus.[[2]](#footnote-2)Pirotehnisko izstrādājumu izmantošana rada būtiskas problēmas arī dzīvniekiem. Skaļi sprādzieni un gaismas efekti izraisa bailes un stresu, kas var novest pie dzīvnieku pazušanas vai pat agresīvas uzvedības, apdraudot citus cilvēkus un dzīvniekus. Šāda veida traucējumi īpaši ietekmē mājdzīvniekus, piemēram, suņus un kaķus, kuri bieži reaģē uz uguņošanu ar paniku, mēģinot bēgt vai slēpties. Tas var radīt papildu slogu dzīvnieku īpašniekiem un palielināt dzīvnieku patversmju noslodzi. Tādēļ ir svarīgi ierobežot pirotehnisko izstrādājumu izmantošanu, lai aizsargātu dzīvnieku labklājību un drošību.Saistošie noteikumi nepieciešami, lai Rīgas valstspilsētas pašvaldības administratīvajā teritorijā, kas ir Latvijas lielākā blīvi apdzīvota teritorija,[[3]](#footnote-3) nodrošinātu mieru nakts stundās un ierobežotu nekontrolētu pirotehnisko izstrādājumu izmantošanu. Alternatīvu risinājumu pirotehnisko izstrādājumu nekontrolētas izmantošanas ierobežošanai nav. Saistošo noteikumu prasības un izpilde neradīs papildu izmaksas, un to ieviešana nodrošinās pozitīvu ietekmi uz cilvēku labsajūtu un sabiedrību kopumā. Noteikumu ievērošanu kontrolēs pašvaldības policijas amatpersonas, tādējādi neradot nepieciešamību pēc papildu resursiem. Saistošie noteikumi nosaka, ka uguņošanas ierīču un skatuves pirotehnisko izstrādājumu izmantošana Rīgas valstspilsētas pašvaldības administratīvajā teritorijā ārpus telpām aizliegta no plkst. 22.00 līdz plkst. 7.00, izņemot ar Rīgas valstspilsētas pašvaldību saskaņotos publiskos pasākumos un Jaungada dienā no plkst. 00.00 līdz 01.00. Ierobežojumi attiecās uz visām pirotehnisko izstrādājumu kategorijām. Uguņošanas ierīču un skatuves pirotehnisko izstrādājumu izmantošana telpās ar saistošiem noteikumiem nav ierobežota un to izmantošanas kārtību nosaka Pirotehnisko izstrādājumu aprites likums.Ņemot vērā, ka Jaunā gada sagaidīšana ir plaši atzīmēti svētki Latvijas Republikā, saistošajos noteikumos ir paredzēts izņēmums pirotehnisko izstrādājumu izmantošanas aizliegumam nakts laikā. Šāds regulējums ir pamatots ar kultūrvēsturisku tradīciju, kas izplatīta vairākās valstīs, tostarp Eiropas kultūrtelpā, kur Jaunā gada sagaidīšana tradicionāli notiek ar uguņošanu tieši pēc pusnakts. Ar mērķi mazināt potenciālos riskus sabiedriskajai kārtībai un drošībai, kas var rasties, personām atrodoties alkohola vai citu apreibinošu vielu ietekmē un izmantojot pirotehniskos izstrādājumus, kā arī lai nodrošinātu mieru un drošību iedzīvotājiem un mājdzīvniekiem svētku laikā. Noteikts, ka pirotehnisko izstrādājumu izmantošana ir atļauta 1. janvārī no plkst. 00.00 līdz 01.00.Saistošajos noteikumos ietvertais ierobežojums nakts laikā lietot pirotehniskos izstrādājumus nav absolūts, jo paredz izņēmumus publiskajiem pasākumiem, kas saskaņoti ar Rīgas valstspilsētas pašvaldību. Tiesību akta ietekmējamās sabiedrības grupas ir iedzīvotāji, bērni un dzīvnieku īpašnieki. Tas uzlabos iedzīvotāju veselību un dzīves kvalitāti. Administratīvais slogs būs minimāls, jo pašvaldības policija kontrolēs saistošo noteikumu izpildi bez papildu izmaksām. Saistošie noteikumi ietekmēs spēkā esošo tiesību normu sistēmu, to papildinot. Tie ir izstrādāti saskaņā ar Pirotehnisko izstrādājumu aprites likumu, papildinot esošo tiesisko regulējumu ar specifiskiem ierobežojumiem pirotehnisko izstrādājumu izmantošanai Rīgas valstspilsētas pašvaldības administratīvajā teritorijā. Saistošo noteikumu neatbilstība Latvijas Republikas starptautiskajām saistībām nav konstatēta. Noteikumu izstrādē iesaistītās institūcijas ir Rīgas domes, Rīgas valstspilsētas pāšvaldības Juridiskā pārvalde un Rīgas valstspilsētas pašvaldības policija. Tiesību akta izpildi nodrošinās Rīgas valstspilsētas pašvaldības policija, kontrolējot saistošo noteikumu ievērošanu. Noteikumu izpilde neietekmēs esošo institūciju struktūru un neprasīs papildu cilvēkresursus, jo tas tiks īstenots esošo funkciju ietvaros.Tiesiskais regulējums neskars publisku pakalpojumu attīstību, valsts un pašvaldību informācijas un komunikācijas tehnoloģiju attīstību, informācijas sabiedrības politikas īstenošanu, Nacionālā attīstības plāna rādītājus, teritoriju attīstību, vidi, klimatneitralitāti, iedzīvotāju sociālo situāciju, personu ar invaliditāti vienlīdzīgās iespējas un tiesības, dzimumu līdztiesību, veselību, cilvēktiesības, demokrātiskās vērtības un pilsoniskās sabiedrības attīstību, datu aizsardzību, diasporu, profesiju reglamentāciju un bērna labākās intereses. |
| **2. Fiskālā ietekme uz pašvaldības budžetu, iekļaujot attiecīgus aprēķinus**Saistošie noteikumi neietekmēs ne valsts, ne pašvaldību budžetu. Piemērojot saistošos noteikumus, nav plānoti papildu budžeta ieņēmumi. Nav nepieciešams veidot jaunas institūcijas vai darba vietas, lai nodrošinātu saistošo noteikumu izpildi. |
| **3. Sociālā ietekme, ietekme uz vidi, iedzīvotāju veselību, uzņēmējdarbības vidi pašvaldības teritorijā, kā arī plānotā regulējuma ietekme uz konkurenci (aktuālā situācija, prognozes tirgū un atbilstība brīvai un godīgai konkurencei)**Saistošo noteikumu projektam ir pozitīva ietekme uz cilvēku labsajūtu un sabiedrību kopumā.  |
| **4. Ietekme uz administratīvajām procedūrām un to izmaksām gan attiecībā uz saimnieciskās darbības veicējiem, gan fiziskajām personām un nevalstiskā sektora organizācijām, gan budžeta finansētām institūcijām**Noteikumu ieviešanai netiek plānotas papildu administratīvo procedūru izmaksas. Administratīvā pārkāpuma procesu veiks Rīgas valstspilsētas pašvaldības policija,  izmantojot esošos resursus.  |
| **5. Ietekme uz pašvaldības funkcijām un cilvēkresursiem**Saistošo noteikumu izpilde neietekmē pārvaldes funkcijas vai institucionālo struktūru. Jaunas institūcijas netiks veidotas, esošas institūcijas netiks likvidētas, un reorganizācija netiks veikta. Institūciju funkcijas un uzdevumi netiks mainīti (paplašināti vai sašaurināti), institūciju procesu efektivizācija, digitalizācija un optimizācija netiks veikta. Pieejamie cilvēkresursi netiks ietekmēti.  |
| **6. Izpildes nodrošināšana**Noteikumu izpildi kontrolē Rīgas valstspilsētas pašvaldības policija.  |
| **7. Prasību un izmaksu samērīgums pret ieguvumiem, ko sniedz mērķa sasniegšana**Saistošo noteikumu prasības un izpilde neradīs papildu izmaksas. |
| **8. Izstrādes gaitā veiktās konsultācijas ar privātpersonām un institūcijām, tostarp sabiedrības viedokļa noskaidrošanā gūtā informācija**Saistošie noteikumi un tam pievienotais paskaidrojuma raksts tika publicēts pašvaldības oficiālajā tīmekļvietnē sabiedrības viedokļa noskaidrošanai no 2025. gada \_\_. \_\_\_\_\_\_\_\_ līdz 2025. gada \_\_. \_\_\_\_\_\_\_\_\_\_\_. Pašvaldība ir izvērtējusi iesniegtos viedokļus un secina, ka….  |

1. Pieejams: [WHO technical meeting on sleep and health: Bonn Germany, 22–24 January 2004](https://iris.who.int/handle/10665/349782?locale-attribute=en&) [aplūkots: 2025. gada 24. janvārī] [↑](#footnote-ref-1)
2. Pieejams: [Health risks caused by environmental noise in Europe — European Environment Agency](https://www.eea.europa.eu/publications/health-risks-caused-by-environmental) [aplūkots: 2025. gada 24. janvārī] [↑](#footnote-ref-2)
3. Pieejams: [Iedzīvotāju skaits un tā izmaiņas | Oficiālās statistikas portāls](https://stat.gov.lv/lv/statistikas-temas/iedzivotaji/iedzivotaju-skaits/247-iedzivotaju-skaits-un-ta-izmainas) [aplūkots: 2025. gada 24. janvārī] [↑](#footnote-ref-3)